
**ТРАКИЙСКИ УНИВЕРСИТЕТ**



*СТАРА ЗАГОРА*

**ПРАВИЛА**

**за подбор на участниците и администриране на национална научна програма „Млади учени и постдокторанти“ в Тракийски университет, Стара Загора**

**Чл. 1. (1)** С настоящите правила се регламентират процедурите и механизмите за подбор на участниците и администриране на националната научна програма „Млади учени и постдокторанти“ в Тракийски университет, Стара Загора, съгласно приложение [№ 11](https://www.mon.bg/upload/16327/rms577-pr11.pdf" \t "_blank" \o "ННП „Млади учени и постдокторанти“ съгласно приложение № 11) на [РМС № 577 от 17 август 2018 година за одобряване на национални научни програми (ННП)](https://www.mon.bg/upload/16324/rms577-170818.pdf)**.**

**I. Цел на програмата**

**Чл. 2. (1)** Привличане, задържане и развитие на висококвалифицирани млади учени и постдокторанти за научноизследователска работа в Тракийски университет и създаване на ново поколение специалисти, заети с качествена научноизследователска дейност, с резултати, подпомагащи изпълнението на Националната стратегия за развитие на научните изследвания в РБ (НСРНИ) (2017-2030).

**Чл. 3.** Бенефициенти по програмата са:

* "Млади учени"–лица, извършващи научноизследователска и научно-образователна дейност във висше училище и/или научна организация след придобиване на първа образователно-квалификационна степен "магистър", но не повече от 10 години след придобиването.
* "Постдокторанти" – учени, който са придобили първа образователна и научна степен "доктор", но не повече от 5 години след придобиването.

**Чл. 4 .** Основни индикатори, за изпълнение на програмата:

* брой публикации в индексирани и реферирани издания (Web of Science и Scopus) с участието на млад учен и/или постдокторант;
* брой заявки за патенти и регистрирани патенти с участието на млади учени и постдокторанти;
* брой подкрепени млади учени;
* брой финансирани грантове на постдокторанти.

**II. Финансиране**

**Чл. 5 (1)** Бюджетът на програмата за ТрУ се определя ежегодно от МОН индикативно и може да се използва за финансиране само на **„**Млади учени“ и „Постдокторанти“ както за основни месечни възнаграждения на новоназначени, така и за допълнителни месечни възнаграждения на вече назначени в ТрУ бенефициенти, отговарящи на условията за съответната категория.

**Чл. 6. (1)** Разпределението на средствата между основните звена се извършва ежегодно от Университетската комисия и се утвърждава с решение на Ректорски съвет на база приноса на всяко структурно звено към общата научна продукция, индексирана в Web of Science за предходните 3 години.

**(2)** В зависимост от средствата по програмата и броя на постъпилите проектни предложения Университетската комисия прави разпределение на средствата в двата модула. Разпределението се утвърждава от РС.

**(3)** Средствата за бенефициентите по ал. 1 се отпускат за млади учени и постдокторанти, които трябва да работят в: приоритетните области на НСРНИ (2017-2030); тематичните направления на ИСИС 2020; научна инфраструктура от Националната пътна карта за научна инфраструктура (НПКНИ); в проекти, финансирани от Рамковата програма на ЕС за научни изследвания и иновации; в проекти, финансирани от фонд „Научни изследвания“ или Национални научни програми.

**(4)** Неусвоените средства от дадено структурно звено се разпределят между останалите пропорционално, в зависимост от броя на одобрените кандидати.

**Чл. 7. (1)**Допустимо финансиране за:

* „Млади учени“ - основно месечно възнаграждение на новоназначен млад учен – не по-ниско от 900 лв.; допълнително месечно възнаграждение за вече назначен в ТрУ млад учен – не по-ниско от 200 лв. и не по-високо от 500 лв.
* „Постдокторанти“-основно месечно възнаграждение за един постдокторант – не по-ниско от 1 500 лв. и не по-високо от 3 000 лв.

**III. Администриране на програмата**

**Чл. 8. (1)** Администрирането на програмата се извършва от комисии, назначени със заповед на Ректора:

* + - * Университетска комисия с председател Зам.-ректор НИМД и членове Зам. Декани на структурните звена, получили финансиране по програмата;
      * Факултетни комисии, определени по предложение на Декана на структурното звено, получило финансиране по програмата.

**Чл. 9. (1)** Факултетните комисии се състоят от 3-ма членове, както следва – Зам.-декан НИД (председател), един представител на хабилитираните преподаватели и един представител на младите учени или постдокторантите.

**(2)** Съставът на Комисиите по ал. 1 може да се актуализира ежегодно.

**Чл. 10. (1)** Университетската комисия обявява процедура за подбор на кандидати, като се посочват условията за кандидатстване и критериите за оценка.

**(2)** В срок, определен в публикувана обява на сайта на Тракийски университет, кандидатите подават до комисията следните документи:

* Автобиография;
* Диплома за завършено образование (доказващи съответствието на кандидата съгласно чл. 4) и сертификат за владеене на чужд език;
* Мотивационно писмо, включващо и информация за области на научни интереси;
* Описание на досегашната научна работа на кандидата (до 3 стр.);
* Списък с публикации и проекти, в които е участвал;
* Списък с участия с доклади, постери, презентации в научни конференции;
* Анотация и работен план за бъдещата изследователска работа (цел, задачи, методика на експериментите, график за изпълнение за период от 3 год., очаквани резултати – до 3 стр.);
* Очаквани резултати в съответствие с индикаторите на програмата (брой публикации в Web of Science или Scopus, брой заявки за патенти и регистрирани патенти);
* Други материали, доказващи професионалните качества на кандидата по негова преценка;
* Награди или грамоти.

**Чл. 11. (1)** Университетската комисия провежда процедурата за подбор на кандидатите до 10 дни след изтичане на срока за подаване на документи.

**(2)** Кандидатите се оценяват по обективни показатели, включени в картата за оценка (Приложение 1).

**(3)** Класирането се прави по низходящ ред на точките от картата за оценка.

(4) Факултетските комисии разпределят финансирането между одобрените кандидати за съответното структурно звено. Финансират се кандидатурите с най-голям брой точки в зависимост от бюджета на съответното структурно звено.

**IV. Мониторинг**

**Чл. 12. (1)** След приключване на периода на финансиране всеки от участниците в програмата изготвя междинен отчет до факултетската комисия, в който посочва постигнатите индикатори за изпълнение на програмата.

(2) Към отчета се представят отпечатани публикации и публикации, приети за печат в списания, индексирани в базите данни на Web of Science и Scopus, патенти, заявки за патенти и всички останали официални документи, потвърждаващи изпълнението на очакваните резултати.

**(2)** При неизпълнение на планираните резултати получените суми като възнаграждения подлежат на възстановяване.

**Чл. 13 (1)** Факултетните комисии следят работата на младите учени и постдокторантите, работещи по програмата и приема шестмесечните им отчети, включващи подробно представяне на извършената работа през периода. осъществяват периодичен мониторинг и в края на годината изготвят доклад, включващ информация за изпълнението на заложените показатели за изпълнение на програмата пред Университетската комисия.

**(2)** Зам.-ректора НИМД изготвя обобщен отчет, който се публикува на електронната страница на Университета.

**Чл. 14.** Контролът по цялостното администриране на програмата се извършва от Ректора по реда и условията на Правилника за устройство и дейността на ТрУ. При незадоволителни резултати препоръчва на ръководството на звеното да прекрати договора на съответния млад учен или постдокторант.

**Глава V. Демаркация**

**Чл. 15.** Средствата по програмата, не могат да се използват за идентични дейности, финансирани от фондовете на Европейския съюз, друго национално финансиране, както и други донорски програми.

**Чл. 16.** Правилата са съставени от комисия, назначена със Заповед № 2977/30.11.2018 г. на Ректора на Тракийски университет, съгласно приложение [№ 11](https://www.mon.bg/upload/16327/rms577-pr11.pdf" \t "_blank" \o "ННП „Млади учени и постдокторанти“ съгласно приложение № 11) на [РМС № 577 от 17 август 2018 година за одобряване на национални научни програми (ННП)](https://www.mon.bg/upload/16324/rms577-170818.pdf) и са приети с решение на Ректорски съвет (Протокол № 45 /3.12. 2018 г.).

**ПРИЛОЖЕНИЕ 1**

**Карта за оценка на кандидатите по национална научна програма „Млади учени и постдокторанти“**

|  |  |
| --- | --- |
| **Показатели** | **Брой точки** |
| Публикации в индексирани и реферирани издания в Web of Science (2015-2017 г.) | 25 за публ. в Q1  20 за публ. в Q2  15 за публ. в Q3  10 за публ. в Q4  5 за други публ. |
| Публикации и доклади, публикувани в Scopus (2015-2017 г.) | 3 за публикация |
| Публикации и доклади, публикувани в нереферирани списания или в редактирани колективни томове с научно рецензиране (2015-2017 г.) | 1 за публикация |
| Работна програма на изследователската дейност вкл. актуалност на проблема, цел и задачи, методика на експериментите, времеви график | От 0 до 15 |
| Очаквани резултати\*  Брой публикации в списания, индексирани в Scopus и Web of Science |  |
| Брой заявки за патент или регистрирани патенти |  |

Q1, Q2, Q3 и Q4 обозначават четирите квартила (четвъртини), в които Journal Citation Reports на Web of Science групира научните списания във всяка научна област

\*планират се брой публикации и заявки за патенти по години във времевия график на работната програма за целия период (2018-2020г.).